પાકિસ્તાનમાં ગયેલા કરાચી બંદરની અવેજીમાં કચ્છમાં કંડલા બંદરનો વિકાસ થયો અને ભૂકંપ પછી અદાણી ગ્રૂપે મુન્દ્રા બંદર અને સેઝ વિકસાવ્યું. આજે આ બંને બંદરો મહાબંદરો તરીકે વિશ્વભરમાં વિખ્યાત બની રહ્યાં છે, પરંતુ વહાણવટાનો ઉજ્જવળ ઇતિહાસ ધરાવતા કચ્છના જૂના અને ઐતિહાસિક રીતે મહત્ત્વનાં બંદરો મુન્દ્રા અને માંડવી પ્રત્યે જાણેઅજાણે દુર્લક્ષ થઈ રહ્યું છે. તેથી દેશી વહાણો થકી અત્યાર સુધી જીવંત રહેલી આ પરંપરા નજીકના ભવિષ્યમાં ઇતિહાસમાં દફન થાય તો નવાઈ નહીં. એક જમાનામાં મુન્દ્રા બંદરે સિઝન દરમિયાન ૪૫૦થી ૫૦૦ જેટલાં વહાણો ભરાતાં અને ખાલી થતાં હતાં. તે સમયે વહાણોને પોતાનો વારો આવે તેની લાંબો સમય રાહ જોવી પડતી, પરંતુ આજે સ્થિતિ પલટાઈ ગઈ છે. આજે જૂના મુન્દ્રા બંદરે સિઝનના મહામુશ્કેલીથી ૧૦૦ જેટલાં વહાણો જ આવે છે.